ພວກນັກການທູດກໍາລັງ ຂຸ້ນຂ້ຽວ ຫາທາງແກ້ໄຂ ວິກິດການເກົາຫລີ
ບັນດາລັດຖະມົນຕີຕ່າງປະເທດສະຫະລັດ ຍີ່ປຸ່ນແລະເກົາຫລີໃຕ້ ຈະພົບປະກັນ ເພື່ອແກ້ໄຂວິກິດການ ໃນແຫລມເກົາຫລີ
ບັນດາລັດຖະມົນຕີການຕ່າງປະເທດຈາກສະຫະລັດ ຍີ່ປຸ່ນ ແລະເກົາຫລີໃຕ້ຈະພົບປະກັນຢູ່ທີ່ກຸງວໍຊິງຕັນໃນສັບປະດາ ໜ້າ ເພື່ອວາງແຜນການເຄື່ອນໄຫວຂັ້ນຕໍ່ໄປ ຂອງພວກຕົນ ໃນການປະເຊີນໜ້າຂອງນາໆຊາດ ກ່ຽວກັບເກົາຫລີເໜືອນັ້ນ ການພົບປະກັນ ທີ່ມີການປະກາດໃຫ້ຮູ້ໃນວັນອັງມື້ນີ້ທີ່ກຸງ ໂຕກຽວແລະກຸງໂຊນ ເປັນພຽງການເຄື່ອນໄຫວອັນນຶ່ງ ໃນການເຄື່ອນໄຫວທາງການທູດຫລາຍຢ່າງທີ່ ກໍາລັງ ດໍາເນີນໄປ ແຕ່ຄວາມເຄັ່ງຕຶງຍັງຄົງຢູ່ໃນລະດັບສູງ ໃນ ຂະນະທີ່ພວກກໍາປັ່ນລົບຂອງສະຫະລັດແລະເກົາຫລີໃຕ້ ສືບຕໍ່ດໍາເນີນການຊ້ອມລົບຄັ້ງໃຫຍ່ຕໍ່ໄປ ໃນເຂດທະເລເຫລືອງ ແລະທັງສອງເກົາຫລີຕ່າງ ກໍຂົ່ມຂູ່ ທີ່ຈະທໍາການຕອບໂຕ້ຢ່າງຂະໜານໃຫຍ່ ຖ້າຫາກມີການເກາະຜິດໃດໆຕື່ມອີກນັ້ນ ໃນວັນອັງຄານມື້ນີ້ ເກົາຫລີເໜືອໄດ້ປະກາດໃຫ້ຮູ້ຢ່າງເປີດເຜີຍເປັນເທື່ອທໍາອິດກ່ຽວກັບເຕົາ ຫລອມທາດຢູເຣນຽມຂອງຕົນ ທີ່ໄດ້ພາພວກນັກຊ່ຽວຊານດ້ານນີວ ເຄລຍຂອງສະຫະລັດໄປ ເບິ່ງໃນຕົ້ນເດືອນນີ້ ສື່ມວນຊົນກ່າວອ້າງວ່າ ມີເຄື່ອງປະຕິກອນທາດຢູເຣນຽມຫລາຍພັນອັນ ທີ່ກໍາລັງແລ່ນຢູ່ໃນໂຮງງານນີວເຄລຍດັ່ງກ່າວ ຊຶ່ງຈະອໍານວຍໃຫ້ເກົາຫລີເໜືອມີຊ່ອງທາງທີ ສອງ ເພື່ອຜະລິດເຊື້ອໄຟນີວເຄລຍ ສໍາລັບສ້າງອາວຸດນີວເຄລຍນັ້ນ ແລະໃນຕອນບ່າຍວັນອັງຄານມື້ນີ້ ທ່ານ Choe Thae Bok ຜູ້ຮ່ວມງານທີ່ໃກ້ຊິດແລະ ໄວ້ໃຈໄດ້ຂອງທ່ານກິມຈົງອີລ ຜູ້ນໍາເກົາຫລີເໜືອ ໄດ້ເດີນທາງໄປຮອດກຸງປັກກິງ ເພື່ອ ທໍາການພົບປະຫາລືກັນເປັນເວລາ 5 ມື້ ທີ່ພາໃຫ້ມີຄວາມຫວັງຂຶ້ນມາວ່າ ອາດຈະມີ ການແກ້ໄຂໂດຍທາງການທູດ ຕໍ່ວິກິດການນີ້ ທີ່ໄດ້ເກີດຈາກການຍິງປືນໃຫຍ່ຂອງເກົາ ຫລີເໜືອໃສ່ເກາະແຫ່ງນຶ່ງຂອງເກົາຫລີໃຕ້ໃນສັບປະດາຜ່ານມາ